मनीष झा दरबज्जापर बैसल लैपटाप पर काज करैत छलाह । तखने एक बोझ जनेर लेने हुनक नोकर हरखू आएल । बोझ राखि सुस्तेबाक लेल धरतीपर बैस रहल । हरखूकेँ बैसल देखिते मनीष झा बाजलनि "रै बैसल किए छें ? जो ने बड़का पट्टी बला खेतक आरि बना दिहें । "
हरखू अलसाएल मोने बाजल "मालिक आइ नै जा सकब । आइ मोन उदास अछि । "
एते सुनिते मनीष झा ओकरा गरियाबऽ लागलनि आ चिकरैत कहलनि "तोरा कोन बातक उदासी छौ । मोन तँ हम्मर उदास अछि । आइ हमर बेटा गुलाबजामुन माँगलकै आ हम सगरो बजार छानलाक बादो नै दऽ सकलियै । "
ई सूनि कननमुँह केने हरखू बाजल "मालिक अहाँक बौआ तँ रोटी-भात खाइये कऽ गुलाबजामुन माँगने हएत, तखनो अहाँ उदास छी, मुदा हमर बेटी तँ कने तरकारी माँगलकै आ हम नै दऽ सकलियै तकर की ? "